Carcaixent obrirà alguns dels seus edificis emblemàtics durant les nits de festes
Sin fecha

Carcaixent

L’Ajuntament de Carcaixent oferirà una nova iniciativa per a les nits de dimarts 13 i dimecres 14 d’octubre dins de la setmana de festes. Les anomenades “Nits del Patrimoni” oferiran visites guiades i gratuïtes a la Parròquia de l'Assumpció, l’Asil de la Mare de Déu dels Desemparats, Palau de la Marquesa, Hort de Carreres i Casa Ribera. Les visites, organitzades pels departaments de Turisme i l’Arxiu Municipal, estaran realitzades per veïnes i veïns voluntaris amb coneixements en cultura, art, arquitectura, belles arts i història. Per a ambientar les “Nits del Patrimoni”, està prevista l’actuació de grups musicals de cambra que actuaran a les zones pròximes als edificis a visitar.

Les visites són totalment gratuïtes. La inscripció es podrà fer la mateixa nit a l’entrada de l’edifici, mitjançant una reserva prèvia en el formulari que estarà disponible a l’Ajuntament o per correu electrònic a nitsdepatrimoni@gmail.com. Els torns per a la Casa Ribera, la Parròquia i l'Asil seran de cada hora: 21, 22, 23, és a dir, 3 torns per nit. La Parròquia  es podrà visitar solament el dimarts i l’Asil, el dimecres. El Palau de la Marquesa i l'Hort de Carreres tindran 6 torns de visita cada mitja hora: 21, 21.30, 22, 22.30, 23, 23.30.

La major part d’aquestos edificis estan tancats durant tot l’any per als visitants, per la qual cosa la iniciativa és una molt bona manera d’aproximar-se a la cultura i la història de Carcaixent a través del seu patrimoni. La regidora de Turisme, Paula Lozano, ha remarcat que la intenció de “les “Nits del Patrimoni” és que totes les veïnes i veïns coneguen la riquesa patrimonial de Carcaixent i valoren allò que tenen més a prop. També, ha volgut agrair la tasca desinteressada dels voluntaris per col·laborar en la difusió de la cultura carcaixentina i el treball realitzat per preparar una proposta “didàctica però molt atractiva per a passar una nit de festes diferent de com tradicionalment estàvem acostumats”.

En relació al programa d’actes i la seua organització i pressupost, aquesta vesprada està previst un acte a l’Auditori Municipal (Dominiques) a les 19:00h, on la regidora de Festes, Rosa Nicolau, explicarà el programa i resoldrà tots els dubtes que s'hi puguen plantejar.